A Bizottság 2943/95/EK rendelete

(1995. december 20.)

a különleges halászati engedélyekre vonatkozó általános rendelkezések megállapításáról szóló 1627/94/EK tanácsi rendelet alkalmazása részletes szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a különleges halászati engedélyekre vonatkozó általános rendelkezések megállapításáról szóló 1627/94/EK tanácsi rendeletre [1] és különösen annak 13. cikke (2) bekezdésére és 16. cikkére,

mivel meg kell állapítani azokat a részletes szabályokat, amelyek alapján a Bizottságnak továbbítani kell a Közösség halászhajóival kapcsolatos, a különleges halászati engedélyek kiállításához szükséges információkat, valamint azt, hogy milyen kritériumokat alkalmazzon a Bizottság az engedélyek iránti kérelmek mérlegelésénél;

mivel abban az esetben, ha egy harmadik ország lobogója alatt hajózó halászhajó szabálysértést követ el, a hajó tulajdonosa számára lehetővé kell tenni, hogy kifejthesse véleményét a foganatosított intézkedések kapcsán;

mivel a tagállamok illetékes hatóságai között létre kell hozni az együttműködési eljárást abból a célból, hogy megkönnyítsék a tagállamok közötti információcserét azokban az esetekben, amikor a Közösség szabályait megsértették;

mivel az e rendeletben előírt intézkedések összhangban vannak a Halászati és Akvakultúraágazati Irányítóbizottság véleményével,

ELFOGADTA EZT A RENDELETET:

1. cikk

Ez a rendelet megállapítja az 1627/94/EK rendelet 7., 8., 10. és 13. cikkének alkalmazására vonatkozó részletes szabályokat.

1. FEJEZET

Halászati tevékenység engedélyezése a Közösség halászati vizein és a nyílt vizeken

2. cikk

(1) A tagállamok legalább egy hónappal a halászati műveletek megkezdése előtt továbbítanak a Bizottságnak egy előzetes jegyzéket azokról a hajókról, amelyek vélhetően az 1627/94/EK rendelet 7. cikkében meghatározott feltételekre való tekintettel végzik a halászati tevékenységet, valamint azt az információt, amely alapján meg lehet győződni arról, hogy a jegyzék megfelel a Közösség törvényi rendelkezéseinek, beleértve a halászati erőkifejtés kiértékeléséhez szükséges adatokat.

(2) A hajók jegyzéke különösen az 1627/94/EK rendelet I. mellékletében említett információkat tartalmazza.

(3) A hajók jegyzékét és a kiegészítő információkat lehetőség szerint számítógépes adatátvitel vagy elektronikus levél útján kell eljuttatni a Bizottsághoz.

(4) Az 1627/94/EK rendelet 7. cikkének (2) bekezdésében említett határidő azon a napon veszi kezdetét, amikor a Bizottság átveszi az összes vonatkozó információt.

3. cikk

(1) A tagállamok a sorban a legutolsó engedély kibocsátását követő 30 napon belül továbbítják a Bizottságnak azoknak a hajóknak a végleges jegyzékét, amelyek megkapták a különleges engedélyt.

A végleges jegyzék addig marad hatályban, amíg azt a tagállam kifejezetten vagy hallgatólagosan vissza nem vonja.

(2) A végleges jegyzék módosítása esetén a Bizottság a halászati műveletek megkezdése előtt legalább 12 munkanappal megkapja a 2. cikk (1) bekezdése értelmében szükséges információkat.

(3) A tagállamok haladéktalanul tájékoztatják a Bizottságot a teljesen vagy részben visszavont vagy felfüggesztett különleges engedélyekről, és az ilyen intézkedéseket megindokolják.

4. cikk

A tagállamok minden évben legkésőbb november 15-én megküldik a Bizottságnak az 1627/94/EK rendelet 8. cikkében említett különleges országos engedélyezési rendszerekre vonatkozó információkat, amennyiben ilyen rendszerek léteznek.

2. FEJEZET

Harmadik országbeli hajók számára kiállított engedélyek visszavonása és felfüggesztése

5. cikk

A tagállamok az 1627/94/EK rendelet 10. cikkének (1) bekezdése alapján minden általuk észlelt szabálysértést jelentenek, legalább az alábbi információkat közölve: az érintett hajó neve, külső jelzése, nemzetközi rádióhívójele, a harmadik ország, amelynek lobogója alatt a hajó hajózik, a hajó parancsnokának és tulajdonosának neve és címe, a tényállást tartalmazó részletes jelentés, a kezdeményezett bírósági, hatósági és egyéb intézkedések részletei és a törvénysértésre vonatkozó végleges végzés vagy határozat.

6. cikk

(1) A Bizottság mérlegeli a harmadik országbeli hajók által elkövetett bejelentett szabálysértéseket, a tagállamok illetékes hatóságainak bírósági és hatósági döntései fényében felméri az ügy súlyosságát, különös tekintettel arra, hogy milyen kereskedelmi előnyökkel járhat a hajó tulajdonosa számára a tanúsított magatartás, illetve milyen hatással van a szabálysértés a halászati erőforrásokra.

A Bizottság – a szóban forgó harmadik országgal kötött esetleges halászati egyezmény rendelkezéseit nem érintve –, miután lehetővé tette a hajó tulajdonosának, hogy véleményét kifejtse a hivatkozott szabálysértésről, az eset súlyossága alapján dönt arról, hogy:

- felfüggeszti a különleges halászati engedélyt,

- visszavonja a különleges halászati engedélyt,

- a következő naptári évre törli a hajót a különleges halászati engedélyre jogosult hajók jegyzékéből.

(2) A hajó tulajdonosának a hivatkozott szabálysértésről kézbesített értesítés kézhezvételétől számított 14 napig a Bizottság nem hozhat döntést a kérdésről.

3. FEJEZET

Általános és záró rendelkezések

7. cikk

(1) A szabálysértést felderítő illetékes hatóságok megadnak minden szükséges segítséget a lobogó szerinti tagállam hatóságainak abban, hogy elindíthassák az 1627/94/EK rendelet 13. cikkének (1) bekezdésében említett eljárást.

(2) Ilyen segítségnyújtás elemei lehetnek nevezetesen az okirati bizonyítékok megküldése, a szabálysértés bizonyítékainak hozzáférhetővé tétele és segítségnyújtás abban, hogy a tagállamok tisztviselői tanúkként részt vegyenek a bírósági eljárásban a lobogó szerinti tagállamban.

(3) Az illetékes hatóságok egy szabálysértés megállapítása esetén tájékoztatják a lobogó szerinti tagállamot minden olyan hajóról, amely nem tesz eleget szabálysértés nyomán kezdeményezett büntető intézkedések alapján a hajóval szemben támasztott követelményeknek.

(4) A tagállamok tájékoztatják a Bizottságot és a lobogó szerinti tagállamot a szabálysértést elkövetett hajókkal szemben foganatosított bírósági, közigazgatási és más intézkedésekről, valamint azokról a végső hatósági döntésekről, amelyeket a szabálysértést elkövető, az alatt a lobogó alatt hajózó hajókkal kapcsolatban meghoztak.

8. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1995. december 20-án.

a Bizottság részéről

Emma Bonino

a Bizottság tagja

[1] HL L 171., 1994.7.6., 7. o.

--------------------------------------------------